Vier in Australië dood weens listerioseArgieffoto Vier mense is in Australië dood ná hulle glo spanspek geëet het wat met listeria besmet was. The Guardian berig altesaam 17 gevalle is Woensdag oor die oostelike state van Australië aangemeld met twee sterftes in onderskeidelik Victoria en New South Wales. “Die vierde mens, van Victoria, is glo reeds verlede week dood, maar resultate wat bevestig dat hy aan listeriose gesterf het, is nou eers beskikbaar,” lui die berig. Perth Now berig dat gesondheidsowerhede in New South Wales (NSW) gesê het die mense wat in dié staat dood is, is ŉ man en ŉ vrou wat gebore is met “onderliggende mediese toestande”. ŉ Woordvoerder van NSW-gesondheid het gesê die sterftes is nie dadelik aan die listeriose-uitbreking gekoppel nie. ŉ Spanspekboer se plaas in Nericon in NSW is intussen as die bron van die verdagte vrugte vasgestel. Die boer het sedertdien ingestem om die verspreiding van dié vrug te staak. Die regering in NSW is intussen daarvan beskuldig dat hulle te lank geneem het om die publiek te waarsku ná ondersoeke in Januarie van stapel gestuur is. Maroela Media het vroeër berig listeriose word veroorsaak deur die bakterie Listeria monocytogenes. Dit word aan mense oorgedra deur die inname van besmette voedselprodukte. Enigiemand kan listeriose opdoen hoewel swanger vroue, bejaardes en mense met ŉ verswakte immuunstelsel of onderliggende toestande soos diabetes, kanker of MIV/vigs meer vatbaar is. Die Wêreldgesondheidsorganisasie (WHO) het bevestig die uitbreking van listeriose in Suid-Afrika is die grootste wat nog ter wêreld aangeteken is. Meer as 700 gevalle is tydens 2017 aangemeld en meer as 900 gevalle sedert die uitbreking begin het. Meer as 180 mense is reeds dood. Voorvalle is in al nege provinsies in Suid-Afrika aangemeld, maar veral in Gauteng. Die bron van dié uitbreking is intussen geïdentifiseer as die Enterprise Foods-aanleg in Polokwane wat polonie, Weense worsies en kouevleissoorte vervaardig. Alle produksie is gestaak en Enterprise-produkte is onttrek. Die inkubasietydperk vir listeriose wissel van drie tot 70 dae. Simptome is gewoonlik lig en sluit in koors, spierpyne, ongesteldheid, naarheid en diarree.